**SOCIAL MEDIA, SZEMÉLYES MÁRKA**

**Köszöntés, bemutatkozás, miért is vagyok itt**

*(Érdemes már az elején feltérképezni, hogy nagyjából milyen aktív a csapat, milyen ismeretei vannak az adott témából, s úgy alakítani majd az előadás menetét. Ezekben segítenek a kérdések. Ha annyira nem aktívak, próbáld meg saját példával szemléltetni, hogy mire gondolsz.)*

**BEVEZETÉS**

Ha jól gondolom, mindannyiótoknak ismerős az a kifejezés, hogy Facebook, instagram vagy youtube. Talán már találkoztatok azokkal a gyűjtőfogalmakkal is, hogy social media, influencer, vlogger, blogger, steamer és társai, és valójában azt is meg merem kockáztatni, hogy ti több közösségi oldalt, appot ismertek, mint amennyiről nekem fogalmam lenne. Nem is az a cél, hogy bemutassuk az oldalakat, inkább arra lennénk kíváncsiak, TI mire használjátok őket, és ismeritek-e a nagyobb közösségi site-ok másfajta felhasználási módját, ismeritek-e a különböző funkcióit, melyek a ti életetek megkönnyítésére szolgálnak?

*Kérdések: Ki milyen közösségi oldalakat használ? A szüleitek is fent vannak ezeken az oldalakon? A szülők mennyire irányítják az oldalak használatát? Kinek mi a kedvence, miért? Ha nem használják nagyon a közösségi médiát, akkor: Mit csináltok szabadidőtökben? (Játékok pld. fortnite, minecraft stb.)*

**SOCIAL MEDIA**

*kérdés: Ti hogyan fogalmaznátok meg saját szavaitokkal azt a kifejezést, hogy social media?*

Ha valahogy definiálni akarjuk, talán azzal lehetne legjobban megközelíteni a lényegét, hogy ez egy olyan média, melyet eleve arra terveztek, hogy egymás között meg lehessen osztani a tartalmakat. Megosztás alatt azt értjük, hogy viszonylag könnyű létrehozni az új tartalmat, megjegyzéseket fűzni hozzá, egyszerűen eljuttatható másokhoz és pénz befizetése nélkül megnézhetjük és/vagy meghallgathatjuk. És mivel az egész az interneten zajlik, mindez jól követhető és mérhető. Nem utolsó sorban pedig értékelhető is. Ha csak a Facebookra gondolunk, ott megannyi Like! közül válogathatunk, így egy kattintással kifejezhetjük, hogy az adott tartalom hogyan hat ránk: elszomorít, jó kedvre derít vagy épp dühít.

Tehát: Egy olyan platform, amit TE töltesz meg tartalommal és ahol Te magad vagy a tartalom.

Pár alkalmazás, amit sokatok ismerhet: Facebook, Instagram, YouTube, Tumblr, Tiktok (ez volt nemrég a Musically), Twitter, Snapchat, Flickr, Pinterest, Weheartit (we heart it) Linkedin

*Miket ismertek még, ezek közül miket nem ismertek?*

(Amit nem ismernek, vagy TE nem ismersz, arról pár szóban:

Facebookról teljesen felesleges, mindenki ismeri

Instagram: saját képeket oszthatsz meg, megoszthatsz rövid tartalmakat a Story-ban, amik csak 1 napig élnek, bár ezeket már le tudod menteni.

YouTube: nyilvános videómegosztó webhely, ahol a felhasználók videoklipeket tölthetnek fel és nézhetnek meg.

Tumblr, Pinterest, Weheartit: fénykép, képmegosztó portálok, ahol lementheted a számodra tetsző képeket és fel is tölthetsz sajátot. Mindegyiknek megvannak a sajátosságai és saját felhasználói köre.

Tiktok/régen Musically: Klipkészítő applikáció, amiben kedvenc zenéinkre lehet vicces videókat készíteni.

Twitter: ismeretségi hálózat és mikroblog-szolgáltatás, mely lehetővé teszi a felhasználóknak, hogy rövid bejegyzéseket vagy egymásnak szánt üzeneteket írjanak.

Snapchat: Snapchat egyik legnagyobb előnye, hogy a képek és üzenetek csak rövid ideig elérhetők, majd eltűnnek és elérhetetlenné válnak. Az alkalmazás fejlődése során eljutott a személy-személy fotómegosztástól a "Stories", valamint a "Discover" segítségével a 24 órán át elérhető tartalmak, valamint a márkák által megosztott rövid, szórakoztató reklámokig.

Flickr: ingyenes fényképmegosztó weboldal, Privát képek megtekintésének megosztásán alapuló népszerűsége mellett a szolgáltatást sok blogíró is használja fényképtárhelyként. Népszerűségét azok az innovatív, online közösség számára alkalmas eszközei is növelték, amik lehetővé teszik a képek címkékkel való ellátását és böngészését

Linkedin: a világ legnagyobb üzleti közösségi hálózata. A LinkedIn üzleti kapcsolatok létesítésére épít.)

**A Facebook**

A Facebook az eddigi legnagyobb közösségi média site, pár funfact-et szeretnék veletek megosztani róla:

…Több, mint 2milliárd felhasználója van, tehát ha a Facebook egy ország volna, a világ harmadik legnagyobb népességű ország lenne, csak Kína és India előzné meg.

…Több 18 éves fiú van felregisztrálva a Facebookra, mint ahány a való életben létezik.

…Mark Zuckerberg elkészítette az ingyenesen letölthető Synapse nevű zenelejátszót. Ez utóbbi érdekessége, hogy „mesterséges intelligenciával” rendelkezik, és próbálja kitalálni a zenehallgatók szokásait.

…. A Facebook legnagyobb problémája, hogy elfogyott a népesség, akik internettel rendelkezhetnek, így támogatja a kevésbé fejlett országokban történő internethálózatok kiépítését!

A Facebook- jó ha tudod

Mára a legnépszerűbb tartalommegosztó portállá vált, számunkra pedig alapfogalommá. Az az alapötlet, hogy mindenki készít egy profilt magáról, megadja az alapadatait, így fel tudják venni a kapcsolatot az ismerősökkel, barátokkal, és közelebb hozza a távoli rokonokat és ez mindenkinek jó. Ráadásul ingyenes!

De nézzük csak meg… kinek is jó? Hiszen, ha van program, ami ingyenes, ott valószínűleg TE leszel a termék. Hogyan is értem ezt? Ha az internetre akarom kivetíteni, valahogy így néz ki: bármi amire rákeresel az interneten, vagy feltöltesz visszakövethető lesz és célzott hirdetéseket tudnak neked küldeni, így tehát nagyobb eséllyel kívánod meg a reklámozott terméket, hiszen folyton előtted lesz a képe. Viszont adnak egyfajta kontrollt is a kezedbe, hiszen eldöntheted, mit is osztasz meg a nagy közönséggel, mire kattintasz rá, és elfogadod-e a sütiket (erről a későbbiekben még szó lesz).

Azonban, ha feltöltöttél valamit, az majdnem örökre ott ragad, törölheted az oldaladról, de az internetes éterbe már felkerült.

Ha ingyenes játékokról van szó, gondolj csak bele, hogy vannak olyan skill-ek, amiket pénzért tudsz megvenni. Vannak olyan ruhák a karakterekre, amiknek semmi funkciója, de jobban néz ki majd a trollod/elfed/harcosod. Vannak fegyverek, amik, ha nincsenek meg, nem tudsz teljesíteni egy pályát, s ezeket csak pénzért tudod megvenni. Belegondoltál, hogy a pénzt egy nem létező dologra fizeted ki? Akik ezt engedélyezik, nekik csak egy kattintás a feloldás, s majd ugyan ennyi a befagyasztás is.

Facebookos bejelentkezés

Az megvan, hogy mikor letöltenél egy applikációt, és valahogy profilt kell csinálnod, felajánlja hogy jelentkezz be Facebookkal, te pedig nagy boldogan rányomsz, hisz a fene sem csinál egy új fiókot, mikor adatik egy ilyen lehetőség? Ez azt jelenti, hogy a Facebooknak meglesz minden infó rólad ezen az alkalmazáson belül is. Illetve az alkalmazásnak is a Facebookos adatok. Ha valaki esetleg feltörné a személyes fiókodat, belátása lenne minden alkalmazásodba, s azok összes adatába.

Nem hangzik jól, de nem kell aggódni. Jelentkezz csak be Facebook fiókkal, viszont tudd, hogy mikor ezután átdob az oldalra, alul egy linkre kattintva beállíthatod, hogy milyen adatokat oszthatnak meg egymással!

A Facebook nagyon sok jó beállítási lehetőséget biztosít, amivel nemcsak személyre szabhatod a profilodat, de elejét veheted a trollkodásoknak és a személyes adataid ellopásának.

Sütik és kivédésük

Következő érdekesség: Feltűnt már az nektek, hogyha kerestek valamit, mondjuk játékot pl. a google-on keresztül, a Facebookon utána simán megjelenik egy hirdetés vagy egy videó a témában, te meg csak nézel hogy, hát ez meg….” (*Vagy mondjatok saját példát*). Na pontosan ezt teszik az úgynevezett cookie-k, magyarul sütik, amik felugranak ha valamilyen oldalt látogatsz meg, és nem tágítanak amíg rá nem nyomsz az „oké”-ra vagy a „rendben”-re. Ezek mérik fel, hogy milyen oldalt látogattál és mire kattintottál, és „adják le a drótot.” Valójában mindenki döntse el maga, hogy hasznosak-e vagy sem, hisz nem az megkérdőjelezhető, hogy személyre szabják a hirdetést, sőt ezt még hasznosnak is lehet mondani, hanem hogy egyfajta hatalom van a működtetők kezében, hisz egy olyan profillal rendelkeznek rólad, amivel jobban megismerhettek téged, a szokásaidat, mint a saját anyukád.

*Kérdés: Mit gondoltok erről? Használtok például adblocker szolgáltatásokat annak érdekében, hogy letiltsátok a kéretlen reklámokat?*

A virtuális jelenlétről szóló videót itt lejátszhatjuk

<https://www.youtube.com/watch?v=rKbLSQUKE2s>

Más vizekre evezve, kicsit beszéljünk arról, hogy *Ti mire használjátok ezeket a platformokat?*

*Plusz kérdések: Tudatosan szerkesztitek az oldalatokat? Számoljátok, mennyi lájkot kaptok? Ha igen, ez miért fontos nektek, ha nem, miért nem? Gondolod, hogy az oldalaid befolyásolják a rólad kialakult képet?*

**SZEMÉLYES MÁRKA**

Veletek is előfordult már, hogy valakivel hamarabb találkoztatok az interneten keresztül, mint élőben? Megnéztétek a Facebook/instagram profilját és valami egészen másra számítottatok? Negatív vagy pozitív értelemben véve, de csalódtatok?

Valami ilyesmit jelenthet a személyes márka. A mások által kialakított kép a személyetekről.

Régen a személyes márka, mint „benyomás” létezett, hiszen a szüleinknek, nagyszüleinknek nem kellett még a közösségi médiában is „bizonyítani”. A mostani világban, viszont megvan az a lehetőség, hogy olyan képet alakíthattok ki magatokról, amilyet akartok, és sokkal több emberhez juthattok el ezáltal. Ennek a veszélye leginkább az, hogy ahogy Te is, úgy más is megteheti, hogy teljesen más embernek mutatja magát az online térben, mint a valóságban. A tökéletes ÉN-kép megalkotása a cyber-térben pár kattintás, főleg, ha célunk van vele, viszont ezek a profilok szinte sosem egy valós személyt takarnak. Nemcsak az a jellemző, hogy idegen fotóit használják saját profilképként az emberek, de az általuk megosztott tartalmak, zenék, videók alapján teljesen másnak adják/adhatják ki magukat.

Ez viszont nem összekeverendő azzal, ha valaki a saját fotóit szerkeszti át, bár így is hamis képet alakít ki magáról, ebben az esetben valószínűbb, hogy az adott személy olyan szeretne lenni és nem mások megtévesztése céljából használ túl sok filtert, beállítást.

*Kérdés: Ti használtok képszerkesztő programokat? (pl instán a képszerkesztő funkció, vsco, stb)*

Több millió követővel rendelkező insta/Facebook/Tiktok szereplők trendet képviselnek és nem csoda, hogy tömegek szeretnének hasonlítani rájuk. Fontos azonban időben felismerni, hogy ezek az emberek a valóságban nagyon nem úgy néznek ki, nem úgy viselkednek, mint az órák alatt beállított képeken és nem irányíthatja életünket az, hogy minden pillanatát insta celebként éljük.

Egy influencer sem teszi. Influencer, más néven véleményvezér az, akit a Facebook, instagram vagy más platform emelt celebbé, akit kiemelt a tömeg, aki egyszerre alakítja és képviseli a tömegek gondolkodásmódját.

**Az infuencer, mint vállalkozó**

*Ki ismeri ezt a szót? Mi a véleményetek erről a jelenségről? Ki milyen influencereket követ vagy ismer? Őket miért szeretitek? Szerintetek milyen egy jó influencer?*

Néhányan annyira jók a személyes márka építésben, hogy üzletet csinálnak belőle.

Külső szemlélőként úgy tűnhet, hogy a kezükbe pottyant a dicsőség, az életük abból áll, hogy szebbnél szebb helyeken járnak, rendezvényeket látogatnak, ruhákat próbálgatnak, sminkeket tesztelgetnek vagy játszanak egész nap (na jó, valaki tényleg csak egész nap játszik). Viszont a háttérben kő kemény munka zajlik, ez ugyanis egy vállalkozás. Több hazai youtuber kerül egy-két alatt csúcsra, majd megújulás hiányában nem tud már tovább növekedni, elindul a lejtőn. Az influencerség folyamatos tervezés, ötletelés, egy nagyon kreatív világ, és bár manapság bárki elindulhat ezen az úton, a jó technika mellett sokféle készségre is szüksége van a sikeres véleményvezérnek.

Indulásnak legyen témád, ötleted, egy kamerád / telefonod és bátorságod arra, hogy megoszd gondolataidat a világgal. Ha mindez jó kommunikációs képességgel, jó ízléssel és meggyőző személyiséggel társul, akkor te is lehetsz influencer.

Amire figyelni kell:

* Légy egyedi! – Nagyon sokan indulnak el ezen az úton, így fontos, hogy induláskor legyél VALAMILYEN! Legyen meg a Te tereped!
* Ne add fel könnyen, de tudd, hol a határ!
* Legyél kreatív, legyenek SAJÁT ötleteid.
* Ha többen csináljátok nem csak jobb muri, de könnyebben bevédhetők vagytok!
* Legyél igényes a tartalomra.
* Tudd, hogy mi motivál, milyen üzenetet szeretnél közvetíteni.
* Szerezz információt a hozzád hasonló emberektől, ők mire lennének kíváncsiak?
* Soha ne akarj másnak látszani, mint amilyen vagy mert egyrészt nagyon erőltetett lesz, másrészt ki akarnál lenni, mint saját magad?
* Ne hagyd magad! Ha bántó kommenteket kapsz, tudd helyén kezelni őket.

Miért fontos még, hogy mit közvetítesz magadról a profiloddal, képeiddel?

Manapság a legtöbb cég, ahova álláshirdetésre jelentkezel, utánad néz Facebookon, instagramon. A legtöbb ember, akivel először találkozol, le fog csekkolni, miután elköszöntetek. A kép, amit sugározni akarsz magadról, hozzájuk is eljut, ezért a legjobb, ha arra törekszel, hogy ez mindig őszinte, igényes legyen, s akkor megtalálhatod azokat, s azok is megtalálhatnak téged, akikkel hasonló módon gondolkoztok, akik hasonló munkaerőt keresnek, mint te!

**Pár szó az instagramról:**

*Ti használjátok az instát? Ha igen, milyen képeket tesztek fel? Privát a profilotok?*

Az instagram egyre nagyobb teret nyer magának a fényképes megosztások világában. (egy kép többet mond ezer szónál) Nagyon sok aktív felhasználója van, és a folyamatos fejlesztések miatt egyszerű és nagyszerű a használata.

Instagramon sokkal könnyebb a tartalom megosztás és a keresés a #(hessteg) segítségével. Módosíthatjátok is a képeiteket, követőket gyűjthettek magatoknak, szóval elég nagy teret ad a személyes márka kialakításához. Használjátok felelősséggel!

**Pár szó a kommenthuszárokról**

*Ti szoktatok kommentelni? Milyen típusú tartalmakhoz (videók, képek, posztok)? Milyen stílusban szoktatok kommentelni? Inkább fejezitek ki ott a véleményeteket, mint személyesen?*

Ha használjátok a Facebookot, youtube-ot, vagy bármilyen közösségi médiában jelen vagytok belefuthattatok már videók, bejegyzések alatti kommentharcokba, de ti is részesei lehettetek már hasonlónak. Nagyon sokan felelőtlenül tesznek megjegyzéseket online, míg a való életben nem merik kifejezni a gondolataikat. Nagyon sokan így nyernek erőt és önbizalmat, ami, ha belegondoltok, nagyon szomorú.

Több youtuber csinált erről a jelenségről videót, amikben bemutatták, hogy az emberi butaság milyen mélyen is tud burjánzani.

Elég átfogó képet tudnak nyújtani ebben az influencerek, hiszen ők maguk is naponta ki vannak téve bántó és egyáltalán nem építő jellegű kommenteknek.

*Ti hogy kezelitek/kezelnétek a bántó jellegű kommenteket? Szerintetek mi a módja ennek a kiküszöbölésére?*

A közösségi háló valóban egy csodálatos dolog, amit lehet rosszul, és nagyon jól használni. találjátok meg a számotokra lejobban tetsző lehetőségeit, és használjátok ki, de mindezt felelősséggel, hiszen sok támadási felületet is rejt magában. Gondolkozzatok a mostban, fedezzétek fel, és gyűjtsetek annyi élményt, amennyi belefér!

Az internet egy varázslatos, folyamatosan fejlődő és végtelen lehetőségeket nyújtó dolog, amit, ha felelősséggel használtok, valóban képes megnyitni a világot!

*https://www.youtube.com/watch?v=Av4Oxx65aUE*